Martin Lipp

Martin Lipp (14. aprill 1854 Vooru vald Tarvastu kihelkond Viljandi kreis Liivimaa kubermang – 8. märts 1923 Nõo) oli eesti vaimulik, rahvusliku liikumise tegelane ja harrastusajaloolane.

Lipp sündis Tarvastu kihelkonnas ja õppis sealses kihelkonnakoolis, seejärel ka Valga kreiskoolis ning lõpuks õppis Tartu Ülikoolis usuteadust. 

Ta oli kirikuõpetaja Paides, Iisakus, Tartus Tartu Jaani kiriku koguduse abipastorina, 1882–1884 Saaremaal Kaarma kiriku kirikuõpetajana, Saaremaa Kaarma õpetajate seminari direktorina ja 1884–1923  Nõo kihelkonna kogudus. 

Ta kuulus Eesti Kirjameeste Seltsi ja Eesti Üliõpilaste Seltsi, samuti tegi kaastööd Perno Postimehele ja Eesti Postimehele. 

Lipp oli Jakob Hurda toetaja ja lahkus pärast 1881. aastat Eesti Kirjameeste Seltsist. Lipp tegeles ka muusikaga, tema kirjutatud on populaarse laulu "Eesti lipp" sõnad (algselt kandis pealkirja "Eesti, Eesti, ela sa!"), sellele luuletusele kirjutas helilooja Enn Võrk viisi 1922. aastal ja Juhan Aavik 1933. aastal.

Ta oli ka eesti genealoogia rajajaid, kirjutades mitu suguvõsaloolist raamatut.

Teoseid
Lipp, Martin 1901. Koolilaste Kirikulugu. (2. trükk.) Tallinn: K. Busch.
Lipp, Martin 1901. Koolilaste Piibli lugu ehk Vana ja Uue Seaduse piibli jutustused salmidega. (5. trükk.) Tallinn: K. Buschi raamatukauplus.
Lipp, Martin 1902. Lihtsad Lilled põllu peenralt ja niidu nõlvalt. ([Luuletused] Kodu kannide 3. anne.) Tallinn: Jakob Ploompuu raamatukauplus.
Lipp, Martin 1907. Masingite suguvõsa: Hariduse- ja perekonnaloolised uurimised. (Eesti Kirjanduse Seltsi toimetused nr 3. Eesti suguvõsade uurimised nr 1) Tartu: Postimees.
Lipp, Martin 1908. Lutheruse Väike Katekismus. Tartu: K. Sööt.
Lipp, Martin 1909. Päikse kullas: Uued luuletused. Tartu: K. Sööt.
Lipp, Martin 1932. Karellide suguvõsa: Haridus- ja perekonnaloolised uurimused. (Täiendanud ja redigeerinud Aadu Lüüs.) Tartu: A. Annuk.

Mälestused 
 "Minu elumälestused. I, Kokkupuutumised Eesti ajakirjandusega" (PDF-vormingus). Teksti valis ja kommenteeris Vello Paatsi – Tuna 2005, nr 3, lk 110–116
 "Minu elumälestused. II, Aasta 1905; Ametijuubel; "Nõo revolutsioon"" (PDF-vormingus). Koostas Vello Paatsi – Tuna 2005, nr 4, lk 108–122
 "Minu elumälestused. Noorest põlvest kuni aastani 1910". Toimetanud Mare Kanarbik, Kristi Metste, Vello Paatsi, Mart Jaanson, Madis Kanarbik. EELK Nõo Püha Laurentsiuse kogudus ja Eesti Kirjandusmuuseum, Tartu 2013, 272 lk; ISBN 9789949490769

Mälestuse jäädvustamine
5. juunil 1932 avati Martin Lipu haual Nõo kalmistul Anton Starkopfi loodud pronksbüstiga kivisammas. Vandaalid hävitasid monumendi 8. jaanuaril 1994. Kuna säilinud oli monumendi kipsvorm, saadi monument taastada. 1998. aasta märtsis avati see uuesti, kuid püsis vaid paar kuud, sest 23. mail Martin Lipu haua lähedal kasvanud looduskaitsealune Nõo kalmistu pärn murdus ja kukkus monumendile. Monument taastati ja paigaldati uuesti 2000. aastal.

Isiklikku
Martin Lipu vend oli Jaan Lipp. Tema tütar Helmi Magdalene oli abielus Rudolf Hurdaga, Jakob Hurda pojaga.

Viited

Välislingid 
 

Eestimaa vaimulikud
Liivimaa vaimulikud
Eesti luuletajad
Eesti Kirjameeste Seltsi liikmed
Eesti Üliõpilaste Seltsi liikmed
Tartu Ülikooli usuteaduskonna vilistlased
Nõo kalmistule maetud
Sündinud 1854
Surnud 1923